**Dominik Frajkor** (\* 4. október 1985) je slovenský komunálny politik a bývalý podnikateľ, ktorý od 18. novembra 2021 pôsobí ako primátor mesta Sečovce.

Štúdium a profesijná kariéra
----------------------------

Od 7. augusta 2014 do 19. júla 2021 pôsobil ako konateľ spoločnosti Five Elements, s.r.o. Táto spoločnosť v roku 2014 od mesta Sečovce odkúpila a v rokoch 2018 – 2021 kompletne zrekonštruovala komplex piatich bytových domov medzi Bačkovskou a Komenského ulicou, ktorému dala historicky inšpirovaný názov Panský dvor.

Politická činnosť
-----------------

### Komunálne voľby 2021

18. marca 2021 príslušníci Národnej kriminálnej agentúry Prezídia Policajného zboru zadržali vtedajšieho primátora Jozefa Gamráta, ktorého vzápätí vyšetrovateľ obvinil z trestného činu prijímania úplatku. Vzhľadom na tieto skutočnosti sa Gamrát 25. marca vzdal mandátu a na primátorskom poste ho – ako zástupca primátora – dočasne nahradil poslanec Mestského zastupiteľstva mesta Sečovce Peter Havrila, ktorý pracoval ako majster Prevádzky vodovodov a kanalizácií Sečovce, strediska so sídlom na Štúrovej ulici 493/11 patriaceho pod Východoslovenskú vodárenskú spoločnosť, a.s.

Na základe rozhodnutia predsedu Národnej rady Slovenskej republiky č. 235/2021 Z. z. z 8. júna 2021 o vyhlásení volieb do orgánov samosprávy obcí boli, okrem iných obcí, v Sečovciach určené doplňujúce voľby primátora na 23. októbra 2021. Frajkor sa do týchto volieb zapojil ako kandidát bez politickej príslušnosti, pričom jeho súpermi bola niekdajšia primátorka a súčasná poslankyňa Mestského zastupiteľstva mesta Sečovce Monika Bérešová, administratívny pracovník Lukáš Harhaj, Peter Havrila a asistentka reštaurátora a bývalá zamestnankyňa mesta Sečovce Lýdia Vereščáková (všetci kandidujúci bez politickej príslušnosti). Volieb sa zúčastnilo 2 172 (33,8 %) voličov zapísaných v zozname voličov, pričom Frajkor získal 615 platných hlasov (Bérešová získala 576, Harhaj 491, Havrila 376 a Vereščáková 108 platných hlasov), pričom najväčší náskok dosiahol v okrsku č. 1 (t. j. Kochanovce a juhovýchodná časť Sečoviec) a zvíťazil tiež v okrskoch č. 2 (Obchodná ulica a severná časť Sečoviec), 5 (južná časť Sečoviec) a 6 (Okružná ulica).

### Prvé funkčné obdobie (2021 – 2022)

Frajkor bol vymenovaný za primátora na piatom zasadnutí Mestského zastupiteľstva mesta Sečovce 18. novembra 2021.

### Komunálne voľby 2022

O rok Frajkor kandidoval do funkcie primátora mesta Sečovce už v riadnych voľbách do orgánov samosprávy mesta, znova ako nezávislý kandidát, no s podporou strán HLAS – sociálna demokracia, SMER – sociálna demokracia, SME RODINA a Kresťanskodemokratického hnutia. Získal 1 714 (54,42 %) hlasov pri voličskej účasti 50,33 %.

### Druhé funkčné obdobie (od 2022)

Pod vedením primátora Frajkora bola zriadená Mestská polícia Sečovce, ktorá začala svoju činnosť 1. januára 2023 a jej príslušníci boli prvýkrát služobne nasadení pri zabezpečovaní verejného poriadku počas osláv Nového roka. Mestská polícia vznikla na základe všeobecne záväzného nariadenia mesta Sečovce (VZN) č. 4/2022 o zriadení mestskej polície, ktoré schválilo ešte predošlé Mestské zastupiteľstvo mesta Sečovce (MsZ) uznesením č. 49/2022 zo 7. júla 2022, no podrobnosti jej organizácie upravilo VZN č. 5/2022 o mestskej polícii Sečovce schválené uznesením č. 84/2022 z 12. decembra 2022. Ako stanica mestskej polície slúži zrekonštruovaná budova bývaleho pracoviska základnej umeleckej školy nachádzajúca sa na Námestí sv. Cyrila a Metoda 144/44, pričom policajný útvar mal pri svojom vzniku šesť policajtov a dve policajtky.

Referencie
----------

1. ↑  Five Elements, s.r.o. : PaedDr. Dominik Frajkor. In:  *Register partnerov verejného sektora* [online]. Bratislava: Ministerstvo spravodlivosti SR, [cit. 2021-10-26]. Dostupné online.
2. ↑  *Výpis z Obchodného registra Okresného súdu Košice I, oddiel Sro, vložka číslo 1553/V* [online]. Bratislava : Ministerstvo spravodlivosti Slovenskej republiky, 2021-10-26 [cit. 2021-10-26]. Dostupné online.
3. ↑  VS. Areál Panský dvor. *Sečovčan* (Sečovce: Mesto Sečovce), November 2020, roč. 24, čís. 3, s. 3-4. Dostupné online [cit. 2022-08-26]. ISSN 1338-9122.
4. ↑   Panský dvor v Sečovciach priniesol pre obyvateľov dôstojné bývanie. *MY Zemplín SME.sk* (Bratislava: Petit Press), 2021-07-30. Dostupné online [cit. 2022-08-26]. ISSN 1335-4418.
5. ↑  SABO, Kristián; TASR. Pre úplatky obvineného primátora Sečoviec nebudú stíhať väzobne. *SME.sk* (Bratislava: Petit Press), 2021-03-20. Dostupné online [cit. 2022-08-26]. ISSN 1335-4418.
6. ↑  *Kronika mesta Sečovce*, zápis za rok 2019, kpt. 2.2 Priemysel a energetika.
7. ↑  Rozhodnutie predsedu Národnej rady Slovenskej republiky č. 235/2021 Z. z. o vyhlásení volieb do orgánov samosprávy obcí. *Zbierka zákonov Slovenskej republiky*. Ročník 2021, vyhlásené 10. 06. 2021. Dostupné online [PDF online]. [cit. 2021-10-26].
8. ↑  *Zoznam zaregistrovaných kandidátov pre voľby primátora mesta Sečovce* [PDF online]. [Sečovce] : [Mestský úrad v Sečovciach], 2021-09-06 [cit. 2021-10-26]. Dostupné online Archivované 2021-10-26 na Wayback Machine.
9. 1 2 3 4  *Volebné miestnosti* [PDF online]. [Sečovce] : [Mestský úrad v Sečovciach], 2021-07-29 [cit. 2021-10-26]. Dostupné online Archivované 2021-10-26 na Wayback Machine.
10. ↑  *Výsledky volieb primátora mesta konané dňa 23. 10. 2021* [PDF online]. Sečovce : Mesto Sečovce, [2021-10-24] [cit. 2021-10-26]. Dostupné online Archivované 2021-10-26 na Wayback Machine.
11. ↑  TASR. Sečovce majú po voľbách nového primátora [online]. In *Korzár Dolný Zemplín*. 2021-10-24 [cit. 2021-10-26]. Dostupné online.
12. ↑   *Zápisnica z V: zasadnutia Mestského zastupiteľstva v Sečovciach, konaného dňa 18. novembra 2021 o 15.00 hod. v zasadačke Mestského úradu* [online]. Sečovce: Mesto Sečovce, 2021-02-12, [cit. 2022-08-26]. Dostupné online.
13. ↑   *Voľby do orgánov samosprávy obcí 2022* [online]. Bratislava: Štatistický úrad SR, 2022-10-30, [cit. 2022-12-31]. Dostupné online.
14. ↑  *Zápisnica zo IV. zasadnutia Mestského zastupiteľstva v Sečovciach konaného dňa 7. júla 2022 o 12.30 hod. v zasadačke Mestského úradu*, Sečovce: Mesto Sečovce, 2022 (vyd. 2022-07-15), str. 5-6, dost. 2023-04-30
15. ↑  *Zápisnica zo II. zasadnutia Mestského zastupiteľstva v Sečovciach, konaného dňa 14.decembra 2022 o 15.00 h v zasadačke Mestského úradu*, Sečovce: Mesto Sečovce, 2023 (vyd. 2023-01-05), str. 6, dost. 2023-04-30
16. ↑  *Novozriadenie Mestskej polície Sečovce*, Bratislava: Rozhlas a televízia Slovenska, 2023 (vyd. 2023-02-03), dost. 2023-04-30  (rozhlasová relácia Rádia Regina)
17. ↑  *Mestská polícia*, Sečovce: Mesto Sečovce, [2023] (vyd. [s.d.]), dost. 2023-04-30

Externé odkazy
--------------

* Propagačný interview na spravodajskom portáli *MY Dolný Zemplín* (30. júl 2021)
* Propagačná stránka na sociálnej sieti Facebook